Kommissionens forordning (EF) nr. 1687/2002

af 25. september 2002

om en yderligere anmeldelsesperiode for visse aktive stoffer, der allerede er markedsført til anvendelse i biocidholdige produkter som fastlagt i artikel 4, stk. 1, i forordning (EF) nr. 1896/2000

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets direktiv 98/8/EF af 16. februar 1998 om markedsføring af biocidholdige produkter(1), særlig artikel 16, stk. 2, og

ud fra følgende betragtninger:

(1) I henhold til direktiv 98/8/EF skal der gennemføres et arbejdsprogram for undersøgelse af alle biocidholdige produkter, som var på markedet den 14. maj 2000, i det følgende benævnt "eksisterende aktive stoffer". Den første fase i arbejdsprogrammet er fastlagt i Kommissionens forordning (EF) nr. 1896/2000 af 7. september 2000 om den første fase i det program, der er omhandlet i artikel 16, stk. 2, i Europa-Parlamentets og Rådets direktiv 98/8/EF om biocidholdige produkter(2). I henhold til direktiv 98/8/EF fastsættes tidsplanen for arbejdsprogrammet af Kommissionen.

(2) I henhold til artikel 3, stk. 1, i forordning (EF) nr. 1896/2000 skal hver enkelt aktivstofproducent af et eksisterende aktivt stof, der er markedsført til anvendelse i biocidholdige produkter, identificere dette aktive stof over for Kommissionen inden den 28. marts 2002. I henhold til forordningens artikel 4, stk. 1, og artikel 8, stk. 1, skal aktivstofproducenter, middelproducenter og sammenslutninger, som ansøger om optagelse af et eksisterende aktivt stof for en eller flere produkttyper, anmelde dette aktive stof til Kommissionen inden den 28. marts 2002. Ifølge forordningens artikel 3, stk. 2, behøver disse aktivstofproducenter eller middelproducenter ikke foretage en særskilt identifikation.

(3) Der er udarbejdet en foreløbig liste over eksisterende aktive stoffer(3), som er identificeret i overensstemmelse med forordning (EF) nr. 1896/2000. Der er også udarbejdet en foreløbig liste over eksisterende aktive stoffer, for hvilke der i henhold til artikel 4, stk. 1, eller artikel 8, stk. 1, i forordning (EF) nr. 1896/2000 er foretaget mindst en anmeldelse. For hvert anmeldt eksisterende aktivt stof er der på listen angivet de pågældende produkttyper og bilaget til direktiv 98/8/EF, som der anmodes om optagelse i(4).

(4) Disse lister kunne ikke offentliggøres, før fristen udløb den 28. marts 2002 for indgivelse af anmeldelser af eksisterende aktive stoffer for en eller flere produkttyper i henhold til artikel 4, stk. 1, i forordning (EF) nr. 1896/2000. Af hensyn til åbenhed og klarhed i udarbejdelsen og gennemførelsen af den første fase i arbejdsprogrammet vedrørende eksisterende aktive stoffer, som allerede er på markedet, bør aktivstofproducenter, middelproducenter og sammenslutninger få mulighed for at anmelde eksisterende aktive stoffer for en eller flere produkttyper, for hvilke det eksisterende aktive stof kun er identificeret eller for andre produkttyper end sådanne, for hvilke det eksisterende aktive stof allerede er anmeldt. En sådan anmeldelse bør foretages senest den 31. januar 2003. Denne yderligere periode får ikke nogen negativ indvirkning på udarbejdelsen af de endelige lister, prioriteringen af undersøgelsen og alle andre frister i arbejdsprogrammet som anført i forordning (EF) nr. 1896/2000.

(5) Den yderligere periode bevirker, at aktivstofproducenter, middelproducenter og sammenslutninger, der ønsker at ansøge om optagelse i bilag I, I A eller I B til direktiv 98/8/EF af et eksisterende aktivt stof for en eller flere produkttyper, skal anmelde dette aktive stof til Kommissionen i henhold til forordning (EF) nr. 1896/2000 ved at indsende de i forordningens bilag II anførte oplysninger.

(6) De i denne forordning fastsatte foranstaltninger er i overensstemmelse med udtalelse fra Det Stående Udvalg for Biocidholdige Produkter -

UDSTEDT FØLGENDE FORORDNING:

Artikel 1

Anvendelsesområde

I denne forordning fastsættes en yderligere anmeldelsesperiode i overensstemmelse med artikel 4, stk. 1, i forordning (EF) nr. 1896/2000 for eksisterende aktive stoffer, som kun er identificeret eller kun anmeldt for visse produkttyper.

Artikel 2

Definitioner

I denne forordning anvendes definitionerne i artikel 2 i direktiv 98/8/EF og i artikel 2 i forordning (EF) nr. 1896/2000.

Der forstås tillige ved:

a) "identificeret eksisterende aktivt stof": et aktivt stof, der inden den 14. maj 2000 er markedsført til anvendelse i et biocidholdigt produkt til andre formål end dem, der er omhandlet i artikel 2, stk. 2, litra c) og d), i direktiv 98/8/EF, og som er:

i) identificeret i henhold til artikel 3, stk. 1, i forordning (EF) nr. 1896/2000, eller

ii) anmeldt i henhold til artikel 4, stk. 1, i denne forordning,

men ikke stoffer, der er identificeret af medlemsstaterne i henhold til artikel 5, stk. 2, i samme forordning

b) "anmeldt eksisterende aktivt stof": et aktivt stof, der inden den 14. maj 2000 er markedsført til anvendelse i et biocidholdigt produkt til andre formål end dem, der er omhandlet i artikel 2, stk. 2, litra c) og d), i direktiv 98/8/EF, og for hvilket:

i) der er indgivet mindst en anmeldelse i henhold til artikel 4, stk. 1, eller artikel 8, stk. 1, i forordning (EF) nr. 1896/2000, eller

ii) mindst en medlemsstat har udvist interesse for eventuel optagelse i bilag I eller I A i henhold til artikel 5, stk. 3, i forordning (EF) nr. 1896/2000 eller i bilag I B i henhold til artikel 8, stk. 3, i denne forordning.

Artikel 3

Ny frist for anmeldelse af eksisterende aktive stoffer

1. Aktivstofproducenter, middelproducenter og sammenslutninger, der ønsker at ansøge om optagelse i bilag I, I A eller I B til direktiv 98/8/EF af et identificeret, men ikke anmeldt eksisterende aktivt stof for en eller flere produkttyper, anmelder det aktive stof til Kommissionen i henhold til artikel 4, stk. 1, i forordning (EF) nr. 1896/2000 senest 31. januar 2003.

2. Aktivstofproducenter, middelproducenter og sammenslutninger, der ønsker at ansøge om optagelse i bilag I, I A eller I B til direktiv 98/8/EF af et anmeldt eksisterende aktivt stof for en eller flere produkttyper, der ikke tilhører de produkttyper, som allerede for dette særligt anmeldte eksisterende aktive stof er optaget på den foreløbige liste over eksisterende aktive stoffer, skal anmelde det aktive stof til Kommissionen i henhold til artikel 4, stk. 1, i forordning (EF) nr. 1896/2000 senest 31. januar 2003.

Artikel 4

Ikrafttræden

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 25. september 2002.

På Kommissionens vegne

Margot Wallström

Medlem af Kommissionen

(1) EFT L 123 af 24.4.1998, s. 1.

(2) EFT L 228 af 8.9.2000, s. 6.

(3) Disse aktive stoffer er opført på den foreløbige elektroniske liste over eksisterende aktive stoffer på http://ecb.jrc.it/biocides/.

(4) Disse aktive stoffer er opført på den foreløbige liste over anmeldte eksisterende aktive stoffer på http://ecb.jrc.it/biocides/.